정조 21년
丁巳八月十五日子時上詣章陵顯隆園擧動入侍時行都承旨趙鎭寬行左承旨洪仁浩行右承旨李益運行左副承旨金履翼右副承旨李勉兢同副承旨宋銓假注書洪樂浚曺錫中記注官金良倜記事官吳泰曾直提學李晩秀原任直提學徐龍輔原任直閣徐榮輔金祖淳南公轍檢校待敎沈象奎等以次隨駕鼓三嚴通禮跪啓外辦上具戎服乘輿出萬寧門至摛文院大門敎曰今春行幸時用何營吹打宣傳官奏曰龍虎營矣上曰今番則用訓局吹打至江頭落後也上降輿乘馬出敦化門宣傳官啓稟招搖旗三行分立上曰知道又啓行鼓上曰知道通禮啓請進發到崇禮門宣傳官啓稟吹螺鳴金二下大吹打大駕到南關王廟洞口下歷臨之命仍詣南關王廟門外下馬入大門詣關王神座前行再拜禮訖上曰東南關王廟守直官邊將除授守僕等考例施賞駕前下敎上乘馬還發至靑坡御駕轎至舟橋宣傳官啓稟放信砲三聲請升旗宣傳官啓稟放信砲一聲擂鼓鳴鑼共三通擧起火一枝鳴金二聲大吹打點鼓點旗大駕渡橋宣傳官一員落後除取稟放下橋砲三聲又放一聲鳴鑼擂鼓共三通落旗命留陣軍兵之分作先後廂者及舟師大將以信箭解送還入留營留陣所大駕進發到陽川縣天尙未明宣傳官稟招搖旗左右分立及鳴金三下吹打止鳴鑼單擺開等節依例擧行通禮啓請下馬上下馬御陽川行宮敎曰宣傳官持信箭分付畿伯大駕已過地方斥堠伏兵更不待信箭使之隨卽解送上曰地方官陽川縣令入侍出榻敎益運與陽川縣令吳泰彦偕入進伏上曰今此行幸能無民邑之貽弊者否泰彦曰道路修治自朝家皆給雇價故別無民弊矣上曰如有民瘼陳達可也泰彦曰陽川以濱江汚下之地每多水沈之患年久初不付爲二十九結丁未以後流伊未付亦爲四十四結合爲七十三結零而皆未入災至於白徵故每當年年災傷摘奸之時右項七十三結不得已給災故新未付及當年被災者每致不得蒙災此乃本邑之第一民瘼也旣承下詢故敢此仰達矣上曰始興卽年年駕過地方而今春該倅之有此請不得許施以其一視之道有難獨許以啓紛紜之弊至本邑蕞爾十室賦繁役重而今番臨幸又是設邑之初有欲副民人望幸之情當從爾奏所請舊初不二十九結特爲頉給丁未初不則令道臣更爲査頉俾知別施軫念之意出擧條泰彦曰北漢平倉餉還邑邑皆有而本邑以貧甚之故自初私受旣多而定式分俵之數爲四百石至於甲寅歉歲又加請一百五十石受來不過一時救飢之計而仍作恒分之數則每戶所受餉還幾爲一石許自本縣報于摠戎廳請減加受之數而旣有巡營狀請定式之事摠廳不得自下擅減云此爲本邑民瘼之最甚者故敢此仰達矣上曰北漢平倉穀加定還一百五十石令廟堂分付摠使勿爲分給可也出擧條上曰如斗小邑初當臨幸行宮凡節無不修擧爾之誠勤予甚嘉尙爾之本鄕居於何處泰彦曰居在會寧矣上命益運書御製詩一篇敎曰本倅繕寫刻揭行宮而下方以奉敎書書之也上曰地方官退去率邑中父老待令於通廣處泰彦先退命益運書傳敎曰故領議政金壽童時際中興上下彌綸老成典型如可想見今聞其墓在邑七里之近豈無示意之擧故左議政金應南敷奏帝庭至蒙褒美間任中權隨機應變不但執靮之勞而已故右議政沈守慶以同時名相勤勞王事其衣履之藏亦在蹕路三大臣墓遣禮官侑以酒果分付陽川地方官備待祭文卽令知製敎製進又命書傳敎曰距陽川數里之地隔江而兆者卽故領相金熤之墓云雖非此邑之境輦路相望宜有侑祭之擧回鑾後遣其子重臣致祭祭文路中已有親締者以此本用之事分付上曰行護軍李晩秀假承旨差下出榻敎兵曹判書李祖源進軍令上敎宣傳官曰御將爲先廂壯勇大將率京鄕馬步軍亦爲先廂禁軍別將率先驅攔後禁軍及作門訓局步軍爲後廂辰初三刻三吹二十四行刀割大駕到天登峴陽川縣令吳泰彦率民人來待上曰今番駕過在爾等可謂千載一時如有切痼之弊悉陳毋隱益運傳布聖敎民人等以舊初不平倉穀事仰告一如縣令言上曰此則已諭於該倅舊初不則令道臣査頉平倉穀則令摠使除減此外如有可告者陳達也民人等曰當此樂歲歡欣自得而惟此兩弊又蒙蠲減之聖澤實無外此非分之望矣上曰退去好在也大駕進發到章陵紅箭門外下馬乘輿到齋室前上降輿入齋室命益運入侍九行刀割上曰嚴敎之下又復如此分義道理寧容如是爲先遞差斯速出去命書榻敎曰當該承旨許遞前望單子入之待下批牌招先入侍後謝恩益運退出午初三刻親祭時至上改具翼善冠黲袍烏犀帶出齋室門乘輿詣降輿所贊禮禮曹判書李時秀前導以入亞獻官右議政李秉模終獻官光恩副尉金箕性陵司令洪執禮執義李基讓執尊副修撰韓致應大祝副司果沈象奎祝史兵曹正郞趙得永齋郞吏曹佐郞金和鍾贊者引儀尹夔欽謁者引儀崔日運贊引兼引儀金樂敏監察柳相穆入就位上先詣陵上奉審敎陵官韓百衍曰陵所內案果是何山百衍曰惠養山而近而濃媚者卽蛾眉峯也上曰案對山形如列錦綺龍虎拱衛氣勢綿遠萬年洪祚實基於此矣上曰陵官誰家人也勉兢曰故參判德弼孫也奉審訖時秀前導詣版位行再拜禮初獻禮如儀謁者引亞獻官行亞獻禮終獻官行終獻禮如儀禮畢上還御齋室命仁浩入侍上曰綾安府院君子孫來待人入侍出榻敎幼學具圭錫具宜錫具永世具永秀具瑞弼具允忱業儒具敬和具基錫具羲錫以此進前各奏姓名上敎圭錫曰爾家於國舅爲直泒耶圭錫曰爲八代孫矣上曰具氏中府院君凡爲幾人圭錫曰府院君爲三人矣上曰爾是綾安直泒而且年老今番山訟何能獨不干涉圭錫曰年雖老而自初不詳其事實故不爲干涉矣上曰爾當除本陵寢郞今日入直也命宜錫等以下年歲世泒以次進奏竝退出上命仁浩書御製詩一篇敎曰使右相繕寫揭板於齋室也命有司堂上入侍賤臣出傳與有司堂上李書九偕入進伏上曰陵幸時蠲惠前例其果考見耶書九曰先朝甲寅年章陵行幸時治道邑竝站邑竝減秋大同二斗地方官則其年春大同停退者特命蕩減己亥年英陵寧陵行幸時則驪利廣三邑減賦以還耗代減而山城軍餉勿拘其後永陵光陵行幸時皆減耗己酉年長陵行幸時則交河民人當年田租特減其半壬癸以前舊還竝許蕩減高陽坡州亦減舊還矣上曰今番亦何以則爲好耶書九曰大同停減自是已行之舊例無田結之民則不能均惠若蠲徭給代或蕩減舊還則似爲廣惠之道矣上曰金浦則舊還爲幾何書九曰壬寅條爲九百八十三石而其後則未及考見矣上曰更爲考出當有下敎矣五行十九字刀割命仁浩書傳敎曰秋幸之祗謁章陵蓋欲仰述我寧考甲寅聖績也踐位行禮已不勝怵焉興感竊念每歲南殿展拜恭瞻第三室晬容怳若親奉警咳今來周旋於象設之前陟降孔邇咫尺如臨誠願粗伸愴喜交竝小子於此尤有感焉者將事之餘登巘延覽大江之南天作高山龍鳳騰翥襟帶輝映旣綿而遠不峻而高佳氣之所凝精吉祥之所發願萬億年無疆維庥蓋惟我長陵朝建孝至誠上格皇穹遂卜此金粟珠岡先營周祔之禮移奉軒舃之藏以啓我後人泰山磐石之丕丕基也是日是地宜有識是感表是意之擧本陵國舅家爲勳爲戚世受優禮非他戚家之比綾安府院君具思孟西原府夫人韓氏平山府夫人申氏墓遣近侍致祭其家奉祀孫當爲調用而年未滿何時不可爲直派幼學具圭錫本陵官見窠令該曹單付仍令今日入直本陵令洪陞敍參奉韓百衍陞六首守僕帖加其餘守僕及守護軍與京守僕從優分等施賞本郡地方官洪大協內下鹿皮一令賜給道臣李在學豹皮一令依例賜給父老等臨郡也當詢問疾苦而爲先給復一年依近例代蠲還餉之耗是邑舊還之爲小民切骨之瘼聞之熟矣無論餉還名以舊還者戶房承旨聚會邑民取其簿燒火俾除一分之瘼仰瞻甲寅行幸時羽旄之美而至今在者朝官士庶年七八十以上各加一資回鑾後令畿伯狀聞後下批上曰畿伯與地方官率民人待令於通廣處仍命還發敎宣傳官曰壯勇大將爲先廂御營廳爲後廂禁軍陣壯勇營頭局作行待初嚴下行軍訓局馬兵屬之壯勇營先廂陣命書傳敎曰自陵所洞口至崇禮門捧上言又命書傳敎曰百官揷羽上出齋室乘輿右議政李秉模進前問候四行四字刀割鎭寬從至紅箭門外上命書傳敎曰都承旨左副承旨許遞前望單子入之待下批牌招察任鎭寬等曰臣等雖已遞職此日此言不在於職名之有無臣等安敢退去乎上仍乘馬進發至銀古橋京畿監司李在學金浦郡守洪大協率民人來待上曰初來此邑問爾疾苦爾等其悉陳之海愚傳諭聖敎民人等曰別無他弊最是平倉米之添給舊還上之多數爲切痼之瘼矣上曰舊還則俄有所下敎已令蕩減平倉米當詳問本倅而善處爾其知之更陳他弊也民人等曰年久陳田亦有白徵之弊矣上曰此則當付之本倅俾卽量田矣大駕到金浦五里程江華鎭撫使率中軍以下將官及壯旅義旅各一哨旗鼓前排出待命前導仍作外環衛大駕入金浦郡門通禮啓請下馬上下馬御行宮命仁浩書傳敎曰鎭撫使率壯義旅環衛經夜矣保障重地在常時其所撫恤宜加自別則勞軍若此豈無慰悅之道亦於沁都初有之擧鎭撫使申光履內下虎皮一令賜給從事官中軍通津府使領軍將官及將校壯義旅標下軍兵等還營後試射放一中以上狀聞鎭撫營所管斥堠伏兵等亦爲試射放狀聞頒賞則待判下令各其地方官擧行待明曉卽爲放軍事分付仍命宣傳官招入鎭撫營將官待令於作門內出給賞賜之物命書傳敎曰文烈公趙憲道德節義炳若日月每閱其遺集不覺起敬昨歲金文正之躋享文廡也豈或取捨軒輊於其間而然也第以未能竝擧尙今介介于中聞其俎豆之所距此蒼莽云遣承旨致祭祭文當親撰矣又命書傳敎曰貞獻公尹又新文烈公尹暹忠康公尹衡甲忠簡公尹棨一門忠節常所愾欽今過其墓豈無示意之擧依先朝甲寅故事致祭又命書傳敎曰牛渚書院文烈公趙憲致祭承旨尹致性進去貞獻公尹又新等墓承旨宋銓進去上曰前承旨趙鎭寬李益運金履翼令該曹口傳付軍職使之參班出榻敎上曰待敎李存秀明日當來到耶象奎曰方以典祀官在園所矣上曰故相致祭不可不使之來參今夜送人俾卽馳來而奉常判官以典祀官替送可也命承史退出八行刀割以司謁口傳下敎曰懸燈時不以起火號令擧行以取稟爲之應行前例之如是做錯萬萬駭然當該宣傳官知名以入銓以宣傳官趙運永仰奏命以承傳行首宣傳官待還宮後拿處仍命書傳敎曰懸燈時做錯軍士房承旨遞差當該宣傳官拿問處之又命書傳敎曰前承旨趙鎭寬李益運金履翼仍任前參議尹致性亦爲仍任命開閉門定更及夾輦作門依例擧行內三門東夾使武藝廳及牢子把守外三門東夾宣傳官奉信箭輪回把守軍兵勞問承史侍衛權退